Villa Angarano

Villa Angarano (danas Villa Angarano Bianchi Michiel) je vila nedaleko od historijskog centra talijanskog grada Bassano del Grappe, građena po projektu arhitekta Andrea Palladija. Historija i karakteristike Vila leži pokraj pokrajinske ceste Campesana koja ide uz zapadnu obalu rijeke Brente, a udaljena je 35 kilometara od Vicenze. Veliki kompleks građevine usred vinograda i oranica pojavljuje se ispred veličanstvene pozadine planine Grappe. Vila ima jasne karakteristike 17. vijeka. Naručitelj objekta bio je plemić Giacomo Angarano koji je angažirao Palladija da mu obnovi njegovu seosku rezidenciju. Palladio je projekt napravio 1548. i kako se njihov poslovni odnos odužio, rezultirao je prijateljstvom pa je arhitekt prvi dio svoje Četiri knjige o arhitekturi (Quattro Libri dell'Architettura) iz 1570. posvetio Angaranu. Palladio je građevinu osmislio u obliku slova U, tako da je u centralnom dijelu postavio vilu, a na bokovima štale sa svim elementima klasične arhitekture. Izgradnja je započela štalama, no nakon ekonomskih problema koje je doživio Angarano gradnja je obustavljena, pa je centralna vila ostala nedovršena. Nju je dovršio Baldassare Longhena tek u sljedećem vijeku, ali tako da je odustao od Palladijeve ideje. Iz ovih razloga danas se jedino kod bočnih objekata vidi Palladijev rukopis. Villa Angarano je 1996. uvrštena na UNESCO-vu Listu mjesta svjetske baštine u Evropi kao jedan od objekata lokaliteta Historijski centar Vicenze i Palladijeve vile. Reference Vanjske veze Villa Bianchi-Michiel (it)